钦定古今图书集成/理学汇编/文学典/第150卷 > 《徐师曾文体明辩》 > 《田表圣奏议序》前人
## 钦定古今图书集成/理学汇编/文学典/第150卷 > 《徐师曾文体明辩》 > 《田表圣奏议序》前人

《故谏议大夫赠司徒田公表圣奏议》十篇。“呜呼！田公，
古之遗直也。其尽言不讳，盖自敌以下受之有不能
堪者，而况于人主乎！吾是以知二宗之圣也。自太平
兴国以来，至于咸平，可谓天下大治，千载一时矣。而
田公之言，常若有不测之忧，近在朝夕者，何哉？古之
君子必忧治世而危明主，明主有绝人之资，而治世
无可畏之防。”夫有绝人之资，必轻其臣；无可畏之防，
必易其民，此君子之所甚思也。方汉文时，刑措不用，
兵革不试，而贾谊之言天下，有可长太息者，有可流
涕者，有可痛哭者，后世不以是少汉文，亦不以是甚
贾谊。繇此观之，君子之遇治世而事明主，法当如是
也。谊虽不遇，而其所言略已施行，不幸蚤世，功烈不
著于时。然谊常建言，“使诸侯王子孙各以次受分地，
文帝未及用，历孝景至武帝，而主父偃举行之，汉室
以安。今公之言十未用五六也，安知来世不有若偃
者举而行之欤？愿广其书于世，必有与公合者。”此亦
忠臣孝子之志也。